b'\n_START_ARTICLE_\nJasna Gospi\xc4\x87\n_START_SECTION_\n\xc5\xbdivotopis\n_START_PARAGRAPH_\nJasna Gospi\xc4\x87 je pjeva\xc4\x8dku karijeru po\xc4\x8dela kao \xc5\xa1esnaestgodi\xc5\xa1njakinja u sastavu "Plima", koju je osnovao njen brat Zoran Gospi\xc4\x87: tu su ju zapazili \xc4\x8dlanovi tada vrlo popularnoga sastava "Ambasadori", u kojemu je potom naslijedila dotada\xc5\xa1nju pjeva\xc4\x8dicu Ismetu Dervoz (prvi je pjeva\xc4\x8d "Ambasadora" bio Zdravko \xc4\x8coli\xc4\x87, zatim Ismeta Dervoz te nakon Jasne Hari Vare\xc5\xa1anovi\xc4\x87). Na festivalu Va\xc5\xa1 \xc5\xa1lager sezone 1977. godine sastav je izveo pjesmu "Do\xc4\x91i u pet do pet", koja je postala evergreen. Uslijedile su i druge uspje\xc5\xa1ne pjesme, kao \xc5\xa1to su "Voljela bih da si tu", "Imam jedan stra\xc5\xa1an plan", "Ne tra\xc5\xbei me", "Mala luka" i mnoge druge. Sva \xc4\x8detiri pjeva\xc4\x8da "Ambasadora" ostvarili su i uspje\xc5\xa1ne solisti\xc4\x8dke karijere._NEWLINE_Sudjelovala je na glazbenim festivalima diljem biv\xc5\xa1e Jugoslavije \xe2\x80\x93 primjerice Splitskom festivalu, sarajevskom \xc5\xa0lageru sezone, Zagrebfestu i Opatijskom festivalu te na nacionalnim izborima za Pjesmu Eurovizije, pjevala je tada\xc5\xa1njem predsjedniku Titu, a dobitnica je i Estradne nagrade Jugoslavije._NEWLINE_Godine 1985. na Splitskom festivalu Jasna je otpjevala pjesmu "Zar je voljeti grijeh", autora Jo\xc5\xa1ka Banova, koja je tako\xc4\x91er postala evergreen. Do 1992. godine snimila je dvije solisti\xc4\x8dke LP plo\xc4\x8de \xc5\xa0e\xc4\x87er i so, u suradnji sa Zlatanom Fazli\xc4\x87em Fazlom i LP Biseri u nizu, na kojem se kao autori pojavljuju Hari Vare\xc5\xa1anovi\xc4\x87, Sa\xc5\xa1a Lo\xc5\xa1i\xc4\x87, Dino Merlin, Marina Tucakovi\xc4\x87, Zoran \xc5\xbdivanovi\xc4\x87 poznatiji kao \xc5\xbdika Zana, Aleksandar Radulovi\xc4\x87 i drugi. Od 1992. godine \xc5\xbeivi i radi u Pragu gdje se sve do 2006. profesionalno bavila modom, zastupaju\xc4\x87i svjetske modne brendove u \xc4\x8ce\xc5\xa1koj. _NEWLINE_Glazbi se vratila 2006. godine s CD-om Kud puklo da puklo, koji je snimila u suradnji s bra\xc4\x87om Adijem i  Edom Mulahalilovi\xc4\x87em. Uslijedio je potom album Romantika te solisti\xc4\x8dki koncert u Narodnom kazali\xc5\xa1tu u Sarajevu. U suradnji s Mirkom \xc5\xa0enkovskim Jasna je snimila tri CD-a, s kojih su se izdvojile pjesme "Li\xc5\xa1\xc4\x87e sa Balkana", "\xc5\xbdivim ti ja" i mnoge druge. Godine 2017. objavljen joj je album Muzici s ljubavlju s duetima u kojima su joj partneri Sergej \xc4\x86etkovi\xc4\x87, Halid Be\xc5\xa1li\xc4\x87, Goran Karan, Du\xc5\xa1ko Kuli\xc5\xa1, \xc5\xbdeljko Samard\xc5\xbei\xc4\x87, Frano Lasi\xc4\x87, Mustafa \xc5\xa0anti\xc4\x87, Davorin Popovi\xc4\x87 i Kemal Monteno. Iste je godine odr\xc5\xbeala solisti\xc4\x8dki koncert u Domu mladih Sarajevo, kojim je obilje\xc5\xbeila 40 godina rada na glazbenoj sceni. Uz pokroviteljstvo grada Sarajeva, na koncertu su sudjelovali i kolege s kojima je Jasna snimila duete. _NEWLINE_Jasna je 23. listopada 2018. godine odr\xc5\xbeala prvi solisti\xc4\x8dki koncert u Beogradu, u Kombank dvorani. Ovaj koncert je nastavak promocije njenog albuma dueta "Muzici s ljubavlju", te proslave 40 godina glazbenoga rada.   _NEWLINE_Po\xc4\x8dasna je \xc4\x8dlanica sarajevske udruge "\xc5\xbdene \xc5\xbeenama" te aktivan borac za za\xc5\xa1titu prava \xc5\xbeivotinja.'